Vibeke Peschardt (RV), 2000-10-24:
Da hr. Anders Samuelsen, som er skatteordfører for Det Radikale Venstre, ikke kan være til stede, skal jeg på hans vegne fremføre følgende: Det Radikale Venstre kan anbefale vedtagelse af lovforslagene. Lovforslagene kan opdeles i fire delelementer, nemlig en omlægning af selskabsbeskatningen, forbedrede vilkår for generationsskifte, forbedrede muligheder for pensionsopsparing for selvstændige erhvervsdrivende og endelig et stop for en mulighed for skattetænkning i den finansielle sektor.
For det første vil lovforslagene sikre en lavere selskabsskattesats i Danmark, og den vil hjælpe Danmark i konkurrence med andre lande.
Det vil både sikre konkurrenceevnen for eksisterende virksomheder og hjælpe med at tiltrække nye.
Samtidig sikres en større overensstemmelse imellem de skattemæssige og reelle afskrivninger, så det forhindres, at der opbygges udskudte skatter i virksomhederne, og så der ikke foretages samfundsøkonomisk urentable investeringer, som kun løber rundt på grund af overdrevne afskrivningsmuligheder i skattesystemet.
Omlægningen betyder, at der sikres en større overensstemmelse imellem skattegrundlaget og det reelle indkomstgrundlag, hvilket giver plads til en nedsættelse af skattesatsen.
Omlægningen er derfor en naturlig videreførelse af de seneste tre skattereformer, hvor skattebasen er blevet gjort bredere til gengæld for satsnedsættelser.
Den næste del af erhvervspakken er de forbedrede vilkår for generationsskifte.
Forslagene indebærer for det første, at der gives adgang til en kapitalafkastordning, når der overdrages aktie- eller anpartsselskaber, ligesom der i dag er mulighed for ved overtagelse af personligt ejede selskaber.
Dermed får renteudgifter ved køb fuld fradragsret
i den personlige indkomst frem for kun fradrag i kapitalindkomsten
Det næste forslag, L 34, åbner mulighed for succession i levende live for opsparet overskud og indestående på konjunkturudligningsordningen, hvilket hidtil kun har været muligt ved succession, hvor overdrager var død.
Det næste forslag, L 36, har til formål at hindre succession i de såkaldte pengetanke, hvor en væsentlig del af virksomhedens aktiver er kontante placeret i obligationer, udlejningsejendomme eller lignende.
For at skatteudskydelse i form af succession skal være mulig, skal der være tale om reelle erhvervsvirksomheder.
Der skal ikke være mulighed for skattetænkning, der giver mulighed for på særlig gunstig vis at skubbe almindelig formue videre til familiemedlemmer.
Denne skattetænkningsmulighed er allerede lukket, hvis overdrageren er død.
Samlet giver de tre lovforslag bedre mulighed for generationsskifte i reelle erhvervsvirksomheder, mens der samtidig sættes en stopper for uproduktiv skattetænkning ved succession i de såkaldte pengetanke.
Det sidste lovforslag, jeg vil nævne, L 34, sigter endelig på at forbedre mulighederne for pensionsopsparing for selvstændige erhvervsdrivende.
Selvstændige erhvervsdrivende sparer typisk op i deres virksomhed i løbet af deres erhvervsaktive år for at sikre virksomhedens overlevelse og virksomhedens vækst.
De har derfor ikke i samme omfang som lønmodtagere mulighed for at benytte de gunstige skattemæssige vilkår, som er knyttet til opsparing i pensionsordninger.
Det skulle derfor blive muligt for selvstændige både
at spare op i deres virksomhed og opnå pensionsordningernes gevinster for et rimeligt pensionsbeløb, omkring 2 mio. kr. Det er yderligere pensionsopsparing, måske i pensionsselskaber og ikke i virksomheden, eller også må de selvstændige undvære den gunstige skattemæssige behandling af pensionsopsparing.
Til sidst indeholder pakken et forslag, som har til formål at hindre selskabers mulighed for via koncerninterne transaktioner at mindske deres skattebetaling.
Det Radikale Venstre kan støtte samtlige forslag.